Xalqaro kurash assosiasiyasi prezidenti O`zbekistonga etib keldi

Xabaringiz bor, Surxondaryo viloyati Termiz shahrida O`zbekiston Respublikasi Prezidenti sovrini uchun kurash bo`yicha joriy yil 10-11 aprel kunlari Al-Hakim At-Termiziy xotirasiga bag`ishlangan an`anaviy XV xalqaro turnir o`tkaziladi.
Mazkur turnir munosabati bilan yurtimizga ko`plab xorijiy mehmonlar tashrif buyurishmoqda. Shu kunga qadar 30ga yaqin mamlakatdan yuzdan ortiq sportchi, murabbiy va hakamlar kutib olindi Termiz shahriga etib borishdi.
Yurtimizga mehmonlarning kelishi davom etmoqda. Bugun Xalqaro kurash assosiasiyasi (XKA) prezidenti, Osiyo Olimpiya kengashining Osiyo o`yinlarini tashkil qilish departamenti direktori Haydar Farmon yurtimizga tashrif buyurdi. Martabali mehmonni Jismoniy tarbiya va sport vazirining birinchi o`rinbosari Ravshan Irmatov va MOQ Bosh kotibi Oybek Kasimovlar kutib olishdi.
Shuningdek, Xalqaro kurash assosiasiyasida ommaviy axborot vositalari xodimlarini qiziqtirgan savollarga javob berdi.
Shundan so`ng, sport mutasaddilari poytaxtimizda joylashgan XKA binosiga borishdi. U erda XKA prezidenti kurash rivoji yo`lida olib borilayotgan ishlar bilan yaqindan tanishdi.
Martabali mehmon ertaga Al-Hakim At-Termiziy xotirasiga bag`ishlangan turnirni kuzatish uchun Termiz shahriga boradi. Tashrif davomida Respublikamiz hukumati va sport sohasining rasmiy vakillari bilan ham uchrashuvlar belgilangan. Unda kurashni nafaqat yurtimiz, balki butun dunyodagi rivojini yanada kuchaytirish, «Toshkent-2025» yoshlar Osiyo o`yinlarini yuqori saviyada o`tkazish, yozgi Osiyo o`yinlari dasturiga ushbu sport turining yana bir qator vazn toifalarini qo`shish kabi rejalar ko`rib chiqiladi.